Gauteng-skole ‘ŉ jagveld vir misdadigers’Argieffoto Die Gautengse departement van onderwys het gesê ŉ voorval Dinsdag waartydens ŉ adjunkhoof van ŉ laerskool in die provinsie in sy kantoor koelbloedig doodgeskiet is, is skokkend en traumaties vir almal by die skool. Steve Mabona, woordvoerder van die departement, het vroeër gesê die adjunkhoof van die Edalinceba Primary School in Duduza, wes van Nigel, is omstreeks 11:00 Dinsdag in sy kantoor doodgeskiet. Panyaza Lesufi, LUR vir onderwys in die provinsie, het Dinsdagmiddag die skool besoek. “Daar word beweer dat drie gewapende mans toegang tot die skool verkry het deur aan te voer hulle is daar om ŉ elektriese probleem reg te maak. Die mans is by die skool ingelaat en hulle het die adjunkhoof in sy kantoor doodgeskiet,” het Mabona gesê. Die motief vir die moord is nog nie bekend nie. Die LUR het ook Dinsdag die adjunkhoof se familie besoek en berading is beskikbaar gestel aan almal wat deur die voorval geraak is. “Ons skole word nou ŉ jagveld vir misdadigers. Dit is onhoudbaar, maar ons vra vir kalmte,” het Lesufi gesê. “Die polisie moet hierdie saak prioritiseer sodat ons afsluiting kan kry. Dit is belangrik vir die polisie om ŉ hoë sigbaarheid te handhaaf en ons versoek enigiemand met meer inligting om na vore te kom.” Kapt. Kay Makhubele, provinsiale woordvoerder van die polisie, het die voorval bevestig.